《赠笔工王子玉兼能书》
元代·周权

兰陵有客髯如戟，吴霜满鬓秋萧瑟。广寒偷拔老兔毫，归寓管萧汤沐邑。

兴来忽驾钱唐舟，惠然访我苍山陬。酒酣作字大如斗，玄云落纸香浮浮。

我惭识字先白首，故砚磨穿笔如帚。与君邂逅两忘年，暮雨江湖一樽酒。

作者简介：处州人，字衡之，号此山。磊落负隽才。工诗。游京师，袁桷深重之，荐为馆职，弗就。益肆力于词章。有《此山集》。